| **Joe DiMaggio** |
| --- |
|  |
| Gimimo vardas | Giuseppe Paolo DiMaggio |
| Gimė | 1914 m. lapkričio 25 d.Martinesas, JAV |
| Mirė | 1999 m. kovo 8 d. (84 metai)Holivudas, JAV |
| Pilietybė | JAV |

**Džozefas Polas „Džo" Dimadžijas** (angl. *Joseph Paul „Joe" DiMaggio*, tikrasis vardas *Giuseppe Paolo DiMaggio*, 1914 m. lapkričio 25 d. Martinesas, JAV – 1999 m. kovo 8 d. Holivudas, JAV) – italų kilmės amerikiečių beisbolininkas, centrinis lauko gynėjas. Visą karjerą žaidė Pagrindinės beisbolo lygos klube Niujorko „Yankees".

Klubui „Yankees" atstovavo du laikotarpius: nuo 1936 iki 1942 m. ir nuo 1946 iki 1951 m. Tris kartus laimėjo Amerikos lygos naudingiausio žaidėjo apdovanojimą, dalyvavo 13–oje Visų žvaigždžių rungtynių (vienintelis žaidėjas, kuris kiekvieną sezoną dalyvavo Visų žvaigždžių rungtynėse). Su „Yankees" klubu devynis kartus laimėjo Pasaulinės serijos varžybose.

Baigęs karjerą, 1955 m. jis buvo priimtas į Nacionalinę beisbolo šlovės salę. 1999 m. buvo įtrauktas į simbolinę Pagrindinės beisbolo lygos šimtmečio rinktinę.

Biografija
----------

Džo Dimadžijas gimė Martinese, Kalifornijoje italų imigrantų šeimoje. Jis buvo aštuntas vaikas iš devynių. Jo tėvas buvo žvejys, kaip ir jo protėviai, ir tėvas norėjo, kad ir jo penki sūnūs taptų žvejais, bet šį darbą pasirinko tik du vyresnieji Džo Dimadžijo broliai. Likusieji trys tapo Pagrindinės beisbolo lygos klubų žaidėjais.

1932 m. pradėjo žaisti Mažajai beisbolo lygai priklausančios Ramiojo vandenyno pakrantės lygos klube San Fransisko „Seals". Karjera galėjo nutrūkti dar 1934 m. po buitinio nelaimingo atsitikimo, kai jis susižeidė kelio raiščius, vis dėlto traumą pavyko įveikti. „Seals" klube praleido keturis sezonus, 1935 m. jie tapo čempionais, o Dimadžijas buvo pripažintas naudingiausiu lygos žaidėju.

1936 m. Dimadžijas pasirašė sutartį su Pagrindinės beisbolo lygos klubu Niujorko „Yankees". Klubo „Yankees" sudėtyje debiutavo 1936 m. gegužės 3 d. „Yankees" keturis kartus iš eilės laimėjo Pasaulinėje serijoje (prieš tai lemiamai sezono fazei buvo kvalifikuotas 1932 m.). 1937 m. buvo Amerikos lygos lyderis namų bazės ir kituose bėgimuose. 1939 ir 1940 m. konferencijoje buvo atmušimų lyderis (38,1% ir 35,2%). 1941 m. 56 žaidimus iš eilės sėkmingai atmušė, ir iki šiol šio rekordo niekas nepagerino. Esama nuomonių, kad šis pasiekimas negali būti pranoktas, taip pat manoma, kad statistiškai tai neįmanoma.

Iš viso nuo 1936 iki 1951 m. „Yankees" sudėtyje devynis kartus laimėjo Pasaulinėje serijoje. Šiuo laikotarpiu „Yankees" dešimt kartų laimėjo Amerikos lygoje (1942 m. nelaimėjo Pasaulinėje serijoje). Tris sezonus (1943–1945) praleido, nes dalyvavo Antrajame pasauliniame kare.

1939, 1941 ir 1947 m. Dimadžijas buvo pripažintas Amerikos lygos naudingiausiu sezono žaidėju, 1937, 1940 ir 1948 m. balsavimuose dėl naudingiausio sezono žaidėjo pateko į pirmąjį trejetuką. Visus 13 sezonų, kuriuose startavo, žaidė Visų žvaigždžių rungtynėse.

Dimadžijas pranešė baigiąs sportinę karjerą būdamas 37–erių, 1951 m. gruodžio 11 d. Paskutinį žaidimą sužaidė 1951 m. rugsėjo 30 d. 1955 m. jis buvo priimtas į Nacionalinę beisbolo šlovės salę, gavęs 88,84% balso.

Asmeninis gyvenimas
-------------------

1937 m. Dimadžijas, atlikdamas nedidelį vaidmenį filme, sutiko aktorę Doroti Arnold. 1939 m. jie susituokė. Po dvejų metų gimė sūnus, tačiau 1944 m. pora išsiskyrė.

Merlin Monro ir Džo Dimadžijas 1954 m. sausį
1954 m. sausį Dimadžijas susituokė su garsia Holivudo aktore Merlin Monro, tačiau jau rugsėjį tarp jų kilo konfliktas dėl spaudon pakliuvusios Merlin Monro nuotraukos iš filmo „Septynerių metų krizė", kur jos suknelės kraštas dėl stiprios ventiliatoriaus srovės labai pakilęs. Dimadžijas jautėsi įžeistas ir iškėlė skandalą. Netrukus po to pora išsiskyrė.

Po to Dimadžijas niekada nebesituokė. 1961 m. kai Merlin Monro jau buvo išsiskyrusi su savo trečiuoju vyru Arturu Mileriu, Dimadžijas padėjo Merlin Monro grįžti iš psichiatrijos ligoninės. Dimadžijas buvo labai susirūpinęs Monro sveikata. Monro apsilankė Floridoje, kur Dimadžijas dirbo treneriu. Pasklido kalbos, kad jie galbūt antrą kartą tuoksis. Bet 1962 m. rugpjūčio 5 d. neaiškiomis aplinkybėmis Monro buvo rasta negyva. Dimadžijas dėl to labai išgyveno. Jis surengė laidotuves ir uždraudė jose dalyvauti Holivudo garsenybėms. Ateinančius 20 metų jis pasirūpindavo, kad ant Monro kapo tris kartus per savaitę būtų padėta raudonų rožių.

1999 m. kovo 8 d. sulaukęs 84–erių metų, Dimadžijas mirė nuo plaučių vėžio. Paskutiniai jo žodžiai buvo: „Pagaliau pamatysiu Merlin" (*I’ll finally get to see Marilyn*).

Išnašos
-------

1. ↑  „Joltin' Joe was a hit for all reasons". espn.com. Nuoroda tikrinta 2022-11-06.
2. ↑  „YANKEES TIMELINE". mlb.com. Suarchyvuotas originalas 2015-09-06. Nuoroda tikrinta 2022-11-06.
3. ↑  „DiMaggio Retires as Player". The New York Times. Nuoroda tikrinta 2022-11-06.
4. ↑  „Famous Marilyn Monroe "skirt" scene filmed". history.com. Nuoroda tikrinta 2022-11-06.
5. ↑  „Joe DiMaggio, Yankee Clipper, Dies at 84". The New York Times. Nuoroda tikrinta 2022-11-06.
6. ↑  „Report: DiMaggio's Final Words". ABC News. Nuoroda tikrinta 2022-11-06.